Adrianus episcopus, servus servorum Dei, venerabili fratri Hugoni, Senonensi archiepiscopo, ejusque successoribus canonice substituendis imperpetuum. Cum ex injuncto nobis a Deo apostolatus officio, quo cunctis Christi fidelibus, authore Domino, prominemus, singulorum paci et tranquillitati debeamus intendere; præsertim pro illorum quiete oportet nos esse sollicitos qui pastorali dignitate sunt præditi et ad officium pontificale promoti. Nisi enim nos, eorum utilitatibus intendentes, ipsorum jura, in quantum Deo permittente possumus, integra conservemus et authoritate apostolica eos ab iniquorum incursibus defendamus; de illorum salute non vere poterunt esse solliciti qui sibi ad regendum Domino sunt disponente commissi. Hujus utique rationis intuitu, frater archiepiscope, provocati, Senonensem ecclesiam, cui, Deo authore, præsse dinosceris, sub beati Petri et nostra protectione suscipimus et præsentis scripti privilegio communimus; statuentes ut quascumque possessiones, quæcumque bona eadem ecclesia impræsentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, propitiante Domino, poterit adipisci, firma tibi, tuisque successoribus et illibata permaneant. In quibus hæc propriis duximus exprimenda vocabulis: Abbatiam Sancti-Petri-Vivi; abbatiam Sancti-Remigii; abbatiam Sanctæ-Trinitatis de Mauriniaco; abbatiam Sancti-Petri de Monte, apud Milidunum; abbatiam de Caumis; abbatiam Sancti-Joannis Evangelistæ canonicorum regularium, quæ sita est in suburbio civitatis Senonensis; abbatiam Sancti-Quiriaci de Pruvino; abbatiam de Sosiaco; abbatiam Sancti-Severini de Castro-Landonis; abbatiam de Nuceris; abbatiam de Deiloco; abbatiam de Pruliaco; abbatiam de Vallelucenti; abbatiam de Joiaco; abbatiam de Sacro-Portu; abbatiam de Fonte-Joannis; abbatiam de Escharleis; abbatiam Sanctimonialium de Roseto; ecclesias quæ sunt in villa Sancti-Juliani de Saltu; ecclesiam de Briennone; ecclesiam de Naalliaco; ecclesiam de Velenessia; ecclesiam de Bellacauma; ecclesiam de Montacherio; ecclesiam de Buxis cum capellis et decimis earum; villam Sancti-Juliani de Saltu, cum feudis et appenditiis suis; villam de Briennone, cum appendiciis suis et feodis; villam de Naaliaco cum appendiciis suis et feudis; villam de Vellenessa, cum appenditiis et feudis suis; villam de Bellacauma, cum appenditiis suis; et quicquid habes apud Archeam et apud Montacherium; homines etiam quos habes in Senonensi civitate, et quos habes apud Musteriolum; apud Joviniacum; apud Rossem et apud Eschegias; et quicquid habes in aliis locis, tam in hominibus quam in nemoribus et terris et feudis: specialiter autem feudum de Ordone et feudum de Pruvino, unde dominus ejusdem castri singulis annis ecclesiæ Senonensi cereum unum ponderis quadraginta librarum, in Natale Sancti-Stephani debet exolvere, de cujus feudi jure constat quod homines illi qui venerint de Pruvino aut de Pruvinensi castellaria ad morandum Senonis, vel in aliqua villarum tuarum, in proprium jus tuum et Senonensis ecclesiæ transeant. Statuimus præterea ut Carnotensis, Parisiensis, Aurelianensis, Meldensis, Autissiodorensis, Trecensis et Nivernensis episcopi, qui de jure archiepiscopatus tui esse noscuntur, tam tibi quam successoribus tuis, in omnibus quæ ad jus metropoliticum spectant, debeant respondere. Antiquam etiam libertatem et rationabilem consuetudinem quam tu et antecessores tui in Senonensi ecclesia habuistis, et in prænominatorum episcoporum ecclesiis, quæ infra parochiam tuam sitæ sunt, tibi nichilominus confirmamus. Sancimus quoque ne occupatione vel vicinitate aliquorum religiosorum parrochianæ ecclesiæ tuæ decimas suas amittant, quas rationabiliter consueverunt habere. Confirmamus insuper, tibi et successoribus tuis, ut secundum antiquam et rationabilem consuetudinem, parrochianæ ecclesiæ synodos et paratas reddant, exceptis ecclesiis illis de quibus legitime cognitum fuerit quod eis vel a te, vel a tuis predecessoribus sit indultum; adjicientes ut ecclesiæ illæ, quæ singulis annis synodes reddunt, secundum antiquam et justam consuetudinem Senonensis ecclesiæ, semel in biennio paratas persolvant. Si vero parrochiani tui rebelles tibi vel contumaces extiterint, et ad secundam vel tertiam commonitionem tuam satisfacturi ad te venire contempserint, sententiam quam tu in eos canonice promulgaveris, nos ratam ac firmam habemus; addentes ut nulli a judicio tuo in ecclesiastico negotio ad secularem potestatem liceat appellare. Decernimus ergo ut nulli omnino hominum liceat supradictam ecclesiam temere perturbare, etc., ut supra, p. 327. Datum Beneventi, per manum Rolandi, sanctæ Romanæ ecclesiæ presbiteri cardinalis et cancellarii, III idus aprilis; indictione IIIIa; Incarnationis Dominicæ anno Mº Cº Lº VIº; pontificatus vero domini Adriani papæ quarti, anno secundo.